**ŽUPANIJSKO NATJECANJE IZ ENGLESKOGA JEZIKA**

**školska godina 2016./2017.**

**UPUTE NATJECATELJIMA O RJEŠAVANJU TESTA**

**(Ove upute moraju se priložiti uz svaki test.)**

* Molimo vas da **ugasite mobitele,** predate ih dežurnim učiteljima/nastavnicima na čuvanje i odložite sve nepotrebne stvari na predviđeno mjesto u učionici.
* Test se sastoji od jednog dijela i rješava se **120 minuta**, uključujući i slušanje s razumijevanjem. Za vrijeme rješavanja testa ne smijete napuštati učionicu. Ukoliko završite rješavanje prije isteka propisanoga vremena, možete predati ispitne materijale i tiho napustiti prostoriju.
* Prije početka rješavanja testa čitko ispunite obrazac za zaporku. Dobivenu zaporku (riječ) uredno prepišite na za to predviđeno mjesto na svakom dobivenom ispitnom materijalu.
* Uz test ćete dobiti poseban LIST ZA ODGOVORE u **dva** jednaka (identična) primjerka. Jedan primjerak služi kao rezerva u slučaju ako pogriješite prilikom upisivanja odgovora. Ukoliko vam rezervni list za odgovore ne bude potreban, predat ćete ga praznog zajedno s ostalim materijalima. **Sami odlučujete koji će vam od dva identična lista za odgovore biti konačni list za odgovore.**
* **Prosudbeno povjerenstvo će bodovati samo vaš konačni list za odgovore.**
* **Pažljivo pročitajte upute za svaki zadatak i pri upisivanju konačnih odgovora točno se držite tih uputa.** Ako se za rješenje zadatka traži da napišete riječ, dio rečenice ili cijelu rečenicu, takvo rješenje **morate napisati *pisanim slovima***. Pri tome vodite računa o pravopisu engleskoga jezika: sve riječi rješenja koje se pišu velikim početnim slovom (npr. prva riječ u rečenici, vlastite imenice i sl.) napišite velikim početnim slovom i na konačnom listu za odgovore. Također, pazite na interpunkciju (točka, zarez, upitnik, navodni znakovi ...).
* Ako se pak za rješenje zadatka traži da upišete samo slovo (A, B, C ili D) pod kojim se nalazi točno rješenje, u konačni list za odgovore upišite odgovarajuće slovo (pisanim ili tiskanim slovima).
* Odgovore koje ste upisali u odgovarajuće tablice **na konačnom listu za odgovore ne smijete ni na koji način prepravljati,** jer će se svako prepravljeno rješenje poništiti. **Rukopis mora biti uredan**, a slova se moraju znati jasno raspoznati (npr. *a, o, m, n, u, r, q*). Sva neuredna, nečitka i nejasna rješenja neće se priznavati.
* Za upisivanje odgovora na konačni list za odgovore smijete koristiti samo **kemijsku olovku (plavu ili crnu**) koja se ne može brisati. Ne smijete koristiti običnu olovku i ne smijete upotrebljavati korektor.
* Dežurni učitelj/nastavnik nema pravo uvida u rješenja testa za vrijeme trajanja ispita i ne smije davati nikakva dodatna objašnjenja za rješavanje testa. Za sve eventualne nejasnoće obratite se dežurnim učiteljima/nastavnicima **prije** početka rješavanja testa.

**SRETNO!**